21-06-1425 هـ, 04:54 صباحاً
نكمل الأسئلة ورد الأخت عليها
سؤال: بعض الأشياء ما سمع عنها العطار وهي قشرقهوه ونونخة وأرطا وكبو الهواء ما أدري اذا تعرفين لهم مسميات ثانية
وذكرتي بعد من أدوية العشرين يوم الأخيره الحبة السمراء فهل هاذي هي نفسها الحبة السودة وبعد بالنسبة للسفوف اشلون ناكله مع شاي الأعشاب نخلطه معاه والا ناكله في البدايه بروحه ونشرب وراه الشاي؟؟؟؟
ويصير نحط مع الشاي شوية سكر أو عسل لتحسين الطعم؟؟؟؟
المشكلة ان قشر القهوه موجود ابحثي عنه في محلات العطارة والتي يعمل بها من الاخوة الحضارم (من اليمن)واكيد بيعرفونه على طول
الحبة السوداء نفس الحبة السمراء
الارطاء نبات صحراوي معمر معروف وهو ممتاز للجروح اتمنى انك تحصلينه ودوري عنه في محلات العطارة اللي يعمل فيها كبار السن من السعوديين .
النونخه تشبه الى حد كبير حبة الحلوة ولاكن لها لذعه شوي وطعمها حالي
اما كبو الهواء مخلط من مجموعه من الاعشاب مثل( خوا جوا + مرة+ كمون +حلتيته+محلب+ [حاجه والله مدري وس اسمه لكن مثل الانابيب المفرغه لونها اسود وحجمها متوسط]+قشر بصل +هدب الاثل) وفيه حبوب ضغيره حمرا يابسه زي الخرز هذي شيليها مهيب زينه.
سؤال: اسمع عن نزول الارحام نسال الله العافيه لنا ولجميع المسلمين لكن مااعرف وشي اعراض
أما نزول الأرحام ما عرف عنه كثير ولكن إلى اعرفه أن الأرحام يتغير موقعها نزول وتكون رخوة وغير قادرة على تحمل الضغط(الحمل) ولذلك اكثر ألي يعنون منه الحوامل واسبابه ما عرفها
سؤال: قشر القهوة فما لقيناه فهل ممكن الأستغناء عنه أو انه ضروري ومهم.
ممكن تستغنين عن قشر القهوة وتضعين مع قهوتك اللي تتقهوينها قرنفل
سؤال: بالنسبة لي فأعاني من الهواء ولكن في فترات متباعدة وشئ بسيط والسوائل كذلك احيانا تزيد خاصة بعد اليوم التالي للجماع مع رائحة واحيانا لا توجد افرازات واود ان اعمل تضييق كما اني اشعر احينا بألم عند الجماع كوخز في نهاية المهبل مع العلم اني ركبت لولب بعدما انجبت طفلي الثاني بثلاث اشهر والأن افكر في ازالته اي بعد عشرة اشهرمن تركيبه ولكن الدورة تأخرت علي خمس ايام مع انها كانت منتظمه وخايفه بصراحة اني اكون حامل فوق اللولب واحيانا اقول يمكن اللولب طاح بدون ما احس وبصراحة اكثر خايفة اروح اكشف
انتي لابد ان تتبعي النظام السابق وقت الحيض كما كتبته
اما الوخز الذب تحسين فيه سوف اشرحه لك هل( عندما يأتيك وانتي واقفه لاتستطيعين الجلوس وكأنه عصا تخترقك)اذا كان مثل الوصف السابق
فانتي داخلك هواء اثناء الحيض او النفاس لذلك بادري بالعلاج بالنسبه للحمل لابد انك تروحين وتشوفين وبعدين اذا انتي حامل لا تتضايقين الحمدلله هذي هدية الرحمن ويالها من هديه من اجمل الهداياقال تعالى(المال والبنون زينة الحياة الدنيا...) سورة الكهف ايه 46.
واذا حامل بشريني لان عندي لك كلام خاص واذا مو حامل ابدأي العلاج
سؤال: بالنسبه للوخز اللي تقصيده هذا كان من زمان يجيني قبل الزواج وبعدين خلاص يعني نادرا ما احس فيه
اما الوخز الذي اشعر به هو وقت الجماع اي بالداخل لا ادري يمكن عند بداية الرحم واحتمال يكون من اللولب ويمكن يكون سبب ثاني ما ادري بصراحة وحتى هذا الالم حسب طريقة الجماع ( اسفه على دقة الشرح )
واذا اتكدت انه ما فيه حمل شو اسوي بالضبط هل اتبع خلطة الحيض اللي ذكرتيها ولازم اتبع النظام الغذائي اللي ذكرتيه او يكفي اني ابتعد عن الممنوعات في تلك الفتره
وبالنسبه للكبسولات استخدمها بعد فترة الحيض وهل هناك مدة محددة يعني شهر مثلا او اسبوع او الامر مفتوح
وشو رايك بالرياضة بصراحة لما اسوي رياضة اشعر بالسوائل تزداد
واخيرا شو هو الرشاد
اتبعي النظام السابق وقت الحيض, والكبسولات استخدميها كل ايام الحيض ولابأس في بعض الايام العاديه يعني مرة واحده في الشهر بالنسبة للرياضة في ايام الدورة تجنبي الرياضة العنيفه ممكن تمشين وتعملين في المنزل الاعمال العاديه.اما بالايام العادية سوي جميع الرياضات الي تحبين
حب الرشاد هو البذور وهي ضغيره ولونها بني ولطعمها لذعه واذا وضعتيها في ماء تصبح لزجة.
سؤال: أبي أسألك عن الحبه السوداء تلهم ( تسف سفوف ) حب بدون طحن ( بودره ) وإلا مطحون؟؟؟ وإذا طحناه تستخدم مباشره بعد الطحن ؟؟ لأن فيه ناس يقولون إذا طحناه وجلست فتره تروح فايدته
فيه عرق الظهر يوضع مع الحلبه ويمنع الريحه ولكن ايضا يقلل من فائدة الحلب وانا انصحك ماتستخدمين عرق الظهر لانه يذهب فائدة الحلب وممكن تقرين جميع الردود وانا كتبت عن الرائحه وايضا ممكن تطحنين(شبه بيضاء +البودرة اللي تحبين)وتستخدميها للابطين
اما الحبه السوداء اذا قصدك مع السفوف نعم تطحن اما مع العسل لا ماتطحن.
سؤال: التمر مع الرشاد ينفع من دون سمن لاني مستحيل آكل السمن,هل ينفع؟ممكن تستغنين عن السمن بزبده ولكن السمن البلدي افضل بكثير
سؤال: بالنسبة للتحاميل..تصلح للي مركبة لولب،،يعني مافيه خوف ان الملح والعسل يذوب اللولب،،او ان الملح حار على الرحم ممكن يحرقه ؟؟؟؟
ممنوع استخدام التحميلات مع الولب يخربن اللولب
سؤال: بغيت أعرف طريقة التمر مع الرشاد بالضبط أشلون انحط الرشلد على التمر ننقعة أول في ماي وبعدين نحطه عليه وهو ناشف...بينخلط يعني؟؟؟
عمل التمره مع الرشاد كالتالي:
خذي تمر بدون نوى +سمن (المقادير على راحتك) ضعيهم في قدر وعلى نار هادئة لمدة 10 دقائق حتي يذوب التمر قليلا مع شوي تحريك بعدين اضيفي الرشاد وهو حب ناشف وكثري شوي مثل السمسم لا تحطينه بماء.
سؤال: انا ماآكل السمن ولا الزبده ينفع التمر مع الرشاد بدونهم؟سؤالي الثاني اللي تحس نفسها مره خربانه كم المفروض تستمر على البرنامج يعني اربعين يوم تكفي؟
حاولي تغصبي نفسك عليها لان الحريم الاولات يسمونها ربيبة الارحام ومعناه انها ترب الارحام مثل مترب الدلال وتصير تلمع من النظافه واذا ماقدرتي جربي معه زيت الزيتون واذا متحبينه بس اطبخي التمرة واضيفي الرشاد(بس ماضنيت بتنفع كثير) ومثل ماقلت الخراب عشان الوحده يطيب منه ميه بالميه لازم يكون بعد نفاس بس اذا الوحده سوت النظام لمدة اربعين يوم عادي تكون بأذن الله نسبة الشفاء ثمانين بالميه وهذا تقدم ومع الدورات ترجع مثل اول واحلا واهم شي صحتها قبل كل شيء
سؤال: بغيت أسألك عن شي إسمه ( مردود ) موجود عند العطار هل هو زين للنفاس والحيض ؟؟ وياليت أخت فيافي تعطينا إذا فيه برنامج تتبعه الحامل في فترة الحمل وبغيت بعد الأشياء اللي تساعد على الولاده. شاهي الأعشاب اللي ذكرتيه للنفاس والحيض هل هو يطحن أو يترك حب ؟؟ وهل يغلى أو ينقع حتى لا تذهب فائدته والنقع يكون بماء مغلي أو ماء فاتر؟؟ ماهو مقدار الشب والبودره اللي ذكرتيه لي يروح ريحة الحلب ؟؟
انا ماأنصحك تشرين دواء ماتعرفينه لان العطرين يبيعون بعض النباتات اللي تسبب الخراب مثال:
الصك والك معروف يخرب وشكله زي الكلوه لونه بني واملس هذا ياساتر منه يسبب الخراب بشكل مرعب. وصدقيني الادوية اللي كتبت عبارة عن مردود وهي ممتازة .
اما شاي الاعشاب مايطحن تغلينه على شكله لمدة عشر دقايق وتحلينه اما بسكر نبات او عسل طبيعي .
الشبة خذي الحجم (كبر حبة المشمش) واطحنيها واضيفي عليها تقريباَ 12 م.ك من البودره المفضله عندك وهذي للاستخدام اليومي ماراح تضر اذا كل يوم الصباح غسلتي منطقة الابط ووضعتيها وهكذا
سؤال: حبيت أسألك عن المكروشه وكيف طريقة استخدامها؟
المكروشة ممتازة جدا بس تبي الحذر والتعامل الجيد مع البخار عشان متسبب حروق:
خذي كرش ذبيحة غنم لاتكون مقطعه يعني على شكله غسليهاونظفيها وبعدين احشيها بأدويه مثل:
كمون +فلفل اسود+حبة حلوه+دارسين(قرفه)+حلبه +محلب+نونخه ماش+قيصوم+شيح+يانسون+ميرميه+حز اة+الحبة السوداء+قرنفل) وبعدين تخيطينها وتحطينها في قدر كاتم لمدة ساعه بعدين تسكرين النار ولاتفتحين القدر خلي لهواء ينسم مع الفتحه المخصصه بعدين بربع ساعه خذي القدر معك داخل بطانيه وافتحيه شوي شوي واستنشقي البخار واذا تقدرين تاكلين منها يكون احسن وبعدين اجلسي لك شوي انتي ومتلحفه بالبطانيه وخلي احد يروح ويوزنلك الدش على ماء دافي وقومي وانت والبطانيه وادخلي تحت الدش وتروشي ,والهدف انك ماتطلعين من تحت البطانيه عشان ماتتعرضين لتيارات الهواء المختلفه ويكون الماء اللي تتروشين تحته دافي .وكذا تمت العمليه كامله .
سؤال: عن كبو الهوى فانا اشتريتة بشكل يشبة المزمار اي مجوف ولونة اسود واختي اشترتة يشبة هيك الفلفل الاسود ولاعرف ايهم هو كبو الهوا فارجو منك التوضيح ان امكن
كبو اللهواء مكون من كل الاعشاب اللي ذكرت سابقا واللي زي المزمار يسمى عود الهواء(اسمه توي اعرفه من امي) والي اختك حصلت عليه هذا اسمه فلفل الهواء وها العنصرين اخلطيهم مع بعض راح اعطيك بعض من مكونات كبو الهواء(محلب+ورق حناء+فلفل هواء+ عود هواء+ مرة + حلتيته+خوا جوا+قشر بصل+كمون+هدب اثل).
ــــــــــــــــــــــــــــــ ــــــــــــــــــــــــــــــ ــــــــــــــــــــــــــــــ ــــــــــــــــــــــــــــــ ــــــــــــــــــــــــــــــ ـــــــــــــــــ
سؤال: انا الان في خامس يوم الدوره واستخدمت التحاميل والبخور عادي اتبخر ثم احط التحميله والتحميله ما نشفت عندي دخلتها وهي رطبه اشوي عادي
ابي منك لو سمحتي وش احط اخر يوم دوره علشان المنطقه تضوق
الالم الي معي وقت الجماع شديد جدا كان ارحامي بتنفجر حتي نفسي يضيق منها
ورحت لدكتوره من ثلاث اشهر واكشفت من تحت وقالت الارحام سليمه وارجعت لوضعها الطبيعي علشاني انا مرضع فانا علشان حاسه في الهواء توقعت هو الي يضغط علي ارحامي ما توقعت ميلان ابد لكن هل تتوقعين انهم ما عندهم سالفه وارحامي علي قولك ما يله اذا كذا لزم اجي السعوديه واعالج لان الالم حار وهل عندك طريقه لهذا الشي وش اسوي
حبيبتي خروج الهواء هذا خراب وما يسبب الم ابد ابد لكن الميلان والالتهابت هي اللي تسبب الالم وانتي تقولين انك كشفتي ويقولون لك مافيه شيء وانا اسألك لو كان كل شيء تمام ماكنتي حسيتي بالألم ولاطلع من هواء صح؟ عشان كذا اقولك شكلك معك ميلان ويمكن للخلف واذا تقدرين تجين هند اهلك بالاجازة لاتخلين نفسك روحي لمرأة متخصصه بعلاج طب العرب وياليت تكون هذه المرأه من نجد لانهم جدا شاطرات.
اما علاج الميلان فلايعالجه اعشاب الذي يعالجه (المخبنة والتدليك)وهذا يسونه الحريم وياسبحان اللي عطاهم المعرفه .
تخيلي بنت عمتي عندها ميلان ومحد اكتشف هذا الميلان وكانت دايم تشكي من الالم وقلنا لها اكيد ميلان وراحت لمرأة وعالجتها والحمدلله الحين تعدل الرحم والحين هي حامل ويكون بعلمك أي واحده عندها ميلان يأما متحمل ااو اذا حملت مايثبت لازم تأخذ مثبت والعلاج مرة في الشهر حتى يتعدل بعض الحريم من اول شهر وتطيب وبعضهن يبيلها 3 شهور.
سؤال: هل الفلفل مع العسل في اخر ايام الدورة زين للمرة حيث سمعت من الصديقات انه يحرحر!! وهل المحلب ينزل المويات؟
الفلفل الاسود ممتاز مع الشوربات والايدامات والمرقوق والمطازيز والعسل ايضاممتاز لكن معمري انا خلطتهم مع بعض
والمحلب ينشف وينزل المويات بس مايستخدم إلا في اخر ايام الدورة او 20 يوم الاخيرة من النفاس
سؤال: في الدوره الي فاتت قريت لوحده تقول السكر النبات بعد الدوره زين والله جربته علي طول والله لا يوريك احس انه خربني ازياده والالم هل تتوقعين انه من اللتهبات ولا التهبات تجي مع الميلان
حنا في حالات الكسور والجروح الصعبه نمنع المصاب من اكل السكر لانه مايساعد على التأم الجرح او الكسر
وننصح بالعسل الطبيعي لانه يساعد على تكون الانسجة التالفة. عشان كذا قليل مانستخدم السكر في النفاس او الحيض ونلجأ الى العسل الطبيعي .
سؤال: هل شرب منقوعة العنزروت في ايام الدورة ضارة لاني سمعت من بعض الاخوات انها ترخي..!!
للفائدة لقد استعملت الشبة وياليتني ما استعملتها الله اعلم وش صار لكني ادركت نفسي وانقذتها
من هلاك كاد ان يبطش بها (مويات ما توصف ) المرة بعد عناية الله هي الحل الوحيد .. انصح الجميع بها" لاتذكريها لعدوك " غاليتي وش رأيك بالغسول المذكور"جرجبيت ريسيب" انة يطهر ويضيق
لا منقوع العنزروت ان شاء الله مايضر لانه منظف للمعده والامعاء ولا يضر ابدا لكن يكون مكون من(عنزروت+مرة+شوي محلب) ويشرب يومياَ
اما الشبه فهي مخربة جدا جدا بعض النساء تستخدمه لجهلها كتحميلات او كغسول لمنطقة المهبل وهي لاتعلم ان اثره شديد وتسبب التهابات وتخرب اما اغسول اللي ذكرتيه ما أعرفه .
سؤال: إذا ( لاقدر الله ) وكانت الولاده قيصريه هل أستعمل كل هذه الأشياء الكبو ، شاي الأعشاب ، التحاميل ، الغسول ... وإلا خلاص أريح عمري مالها فايده ؟؟؟؟
انا جبت بعملية ومشيت على النظام لان الارحام هي الاساس والخراب يكون بالارحام مو بالمهبل.
بالنسبه لشاي الهواء زي ما قلتلك مافيه شاي هواء لكن ممكن المقصود المطبوخة وفيها مجموعة من الاعساب فيه حاجه يابسه زي ورق البازلا وخشب زي الاغصان وحب صغير احمر هذي تنظف من الدم ولكن فيها اعشاب لابد تتخلصين منها لانها اذا انقطعت عنك تخربين ولذلك اعطيتك شاي اعشاب حتى لو ماتوفر ماتخربين اذا تركتيه وانا استخدمه وخواتي وخالاتي وكلنا ولله الحمد تمام
سؤال: الدش المهبلي 00زين ولا يخرب المرأه لان صديقتي قالتلي حطي فيه مويه وملح وتغسلي فيه اومويه مع مره في الدور او النفاس او الايام العاديه 00000000والحامل هل الماي والمره او الملح يضرها لو تشطفت فيه من جوا 00000000وش احسن حاجه للمره في النفاس التنقع في الماي والملح لمده عشر دقايق او التشطف فقط 00وش احسن يوم تبدا فيه بعد الولاده بالماي والملح لاني سمعت لازم بعد اسبوع من الولاده 0000000وهل استمر فيه لاخر يوم من الاربعين
0000بغيت اسأل عن البخور متى تبدأ فيه الوحده بنفاسها في اي يوم ولمتى لحد ماتخلص الاربعين ولا لا 000000
الدش المهبلي مايضر بس استخدميه من برى اما التنقع بالماء تجنبيه لان الحين اللحم اذا تعرض لماء يفسد والارحام بعد الولادة تكون عباره عن لحم متجرح فوش يصير لو تعرض لماء (تخرب الارحام) والتشطف للحامل عادي بس مو داخلي وتتجنب التحميلات عشان ماتسحب موية الطفل اما الكبو يستخدم في الايام الاخيرة من الدورة او20 يوم الاخيرة من النفاس
وافضل شي بالليل عند النوم
سؤال: قلت مع اللولب اتجنب التحاميل,,,طيب بقية الادوية اللي ذكرتيها تكفي يعني ،،،اذا كنت تعبانة ممكن بعد الله تساعد على الشفاء؟مافيه اي شيء اذا تركتي التحميلات واهم شيء الادويه الداخليه السفوف والشاي والاهم انك تتقيدين بترك الممنوعات والجوع اثناء الدورة والحيض وان شاء الله بتشوفين بنفسك الفرق لما تخف المويات والرطوبة ولكن استمري ولاتملين
سؤال: فيه وحده قريبتي عندها ضعف في المبايض وكل ماحملت وصار لها شهر سقطت ومافيه مستشفى إلا وراحت له بس ما استفادت شي وش تنصحينها تستخدم من الأدويه؟
اذا تكرر التسقيط عند زميلتك فما ادري وشو السبب لان لابد ان تكشف عليها مرأة متخصصة بطب العرب في بعض الحالات لايكون معروف عند النساء ولذلك تنصح بالرقية الشرعية فقد يكون عين او نفس هي المانع اما اذا كان التسقيط معروف سببه عند الاطباء مثل (قصر المهبل) فهذا اكيد يحتاج ربط ويسويه المستشفى واللي مثل حالتها لاتستخدم اي دواء شعبي حتي لا يطيح الطفل وحتي الحلب توقف استخدامه
قلتي صديقتك عندها ضعف عليها بالحلب حتي يتم الحمل بعدين توقف استخدامه
وممكن تستخدم عسل طبيعي +بار النخيل(كافر واحد) وتأخذ ملعقة كل صباح وان شاء الله يكون حمل وانا اخاف ان صديقتك معاها ميلان معه عشان كذا مايثبت الحمل وبالغالب اللي معاها ضعف بالمبايض قليل مايثبت الطفل لكن انا انصحه تعالج عند مرأةطب عرب.
سؤال: _بغيت أسئلك عن الرز ناكله عادي بفترة النفاس والدوره؟؟ لأن فيه ناس يقولون يكبر البطن ليه هو يضر أكله بهالفترتين؟؟_ بالنسبه لشاهي الأعشاب ذكرتي أنه ناخذ 3ملاعق كبيره من الأعشاب وش كثر الماء اللي نغلي فيه؟
_ منقوع العنزروت والمره والمحلب قد إيش أشرب منه والماء اللي أزيده قد ايش هو كثر اللي آخذ منه ؟؟
_ البنت بفترة الدوره تسوي ( كبو الهواء ) ؟؟ ومتى أصلحه؟؟ وهل ضروري أسويه وإلا أكتفي باللي قلتي بفترة الدوره؟؟
عزيزتي فيافي أنا طلبت منك تعطينا إذا فيه برنامج تتبعه الحامل فترة الحمل وكذلك الأشياء اللي تسهل الولاده لأن أختي حامل وتمنينا تفيدينا بخبرتك ..
اكل الرز عادي بس المشكلة فيه انه يكبر البطن ويسمن وثقيل على المعدة عشان كذا نستغني عنه بالبر وخاصه البر ونخالته مثل المطازيز او المرقوق او ايدام لحم مع خبز بر.
اما شاي الاعشاب 3.م.ك مع 3اكواب ماء حجم وسط منقوع العنزروت كوب ماء صغير او وسط واذا شربتي زيدي
نفس كمية الماء واذا ذابت العنزروت والمرة والمحلب اضيفي ثاني .
البنت عادي تتكبا؟ والكبو ضروري وافضل طريقه له هي كالتالي:
حطي الفحم في المبخرة تحت كرسي مفرغ اجلسي على الكرسي والمبخرة تحته وضعي على الجمر قبضه من الكبو وتكونيين شايلة بس الملابس الداخلية وهذى يكون كل ليله عند النوم وفي الايام الاخيرة من الحيض او النفاس.
بالنسبه للحامل افضل شيء لها المشي وبعدين اذا بدت الالام (الوضع) تشرب حلب وتأكل رطب (والرطب ذكرة الله لافضل نساء اهل الجنه مريم عليها السلام) وانا اعرف نساء كثير ولدتهن سهله من الله ثم للرطب وانا للاسف ما جربته لاني استفرغ اثناء الالام الله يكرمكم ولكن امي واختي جربنه كذلك اذا ماتوفر الرطب خذي تمر واعبطيه بماء وزعفران واقرائي
سورة الزلزلة واول آل عمران واشربيه
سؤال: حبيبت أسأل التجشؤ الكثير بصوت عال - يعني الهواء اللي يطلع من المعدة - ومو بعد أكل، يعني على طول .... هل هو دليل على شيء مو زين ؟؟؟
والله مااعرف عن التجشؤ شيء. بس اذا كان طول الوقت مع راحه كل محصل التجشؤ ورغبه للاستفراغ مع عدم شهية للطعام او كره للاكل (زي الوحم)والوجه لونه اصفر والرموش متفتلة(كأنها محروقه) فهذي اسمها خشة برد وتكون
مصيبه الشخص بعد اكلة دسمة ومتعرض للبرد شديد وهذي لها علاج اخر.
العلاج:
اخلطي المقادير التالية :
3.م.ك عنزروت+ 3.م.ك مرة+ مكعب من الحلتيته المطبوخه (مو الرطبه) وتلقينها عند العطار +3.م.ك علك مر+ م.ص كاثه +م.ص من الصبرة(المباركه) + اقل من ربع ملعقه صغيرة كبريته . بعدين تأخذين ملعقه صغيرة من الخلطه مع كوب ماء حار وخليها لحد متبرد وحركي ثم اشربيها.
يمكن يصير معك شوي اسهال (الله يكرمكم) بس لاتخافين اهم شيء تقيدي بالمقادير لان مثلا عندك الكبريته لونها رصاصي بودرة خطرة شوي ماتكثر.. اتمنى انك فهمتي واستمري على العلاج لحد متطيبين وهي ممتازة حتى للاطفال من عمر 3سنوات وما فوق.
على فكرة ترا ريحتمه مرعبه بس عادي واذا جمعتيهم اطحنيهم بس في مكان برا المطبخ في الحوش مثلا لان اذا انكبو في المكان ماترو ريحتهم ابدا
سؤال: العطار ما عرف الكاثه ... وخيرني بين الكبيريت الأصفر والبيض .
وعندي سؤال إذا سمحت لي :
ما الفرق بين الحلتيته الطريه واليابسه .... على الصحة ؟
والله لااعرف للكاثه غير هذا الاسم وممكن انك تحذفيها اذا لم تجديها واذا انتي من اهل الرياض انصحك انك تروحين للصمعاني في حي المروج والرجل معروف بصدقه وخوفه من الله ولا ازكي على الله احد
ممكن انك تجدين ماصعب عليك من الادويه عنده